Den 46-årige murer fra Holbæk, Claus 'Moffe' Nielsen, bliver idømt et år og seks måneders fængsel for ulovligt salg af cannabisolie. De seks måneder er ubetinget fængsel.

Der har en enig domsmandsret afgjort i Retten i Holbæk.

Sagen mod Claus 'Moffe' Nielsen er den hidtil største sag om ulovligt salg af cannabisolie.

Læs også : Moffe har forberedt børnene: Far skal måske i fængsel

Konkret har anklagen lydt, at Claus 'Moffe' Nielsen, hans hustru og tre medhjælpere har indkøbt 92 kilo marihuana til at producere 6,7 liter cannabisolie og 52.000 chokoladeknapper med stoffet thc - det aktive stof i marihuana, som har en euforiserende virkning.

Olien og chokoladeknapperne er blevet solgt videre til folk via en hjemmeside, hvor der ifølge anklageskriftet blev bestilt produkter for 2,7 millioner kroner.

Hustruen og en medhjælper idømmes betinget fængsel på seks måneder. De to andre medhjælpere får fem måneders betinget fængsel.

I dommen lyder det, at det ikke har været muligt at fastslå de dømtes fortjeneste af det ulovlige salg, men at der er omsat for mere end to millioner kroner, og at der er indkøbt omkring 87 kilo marihuana til produktionen.

Ingen af de fem dømte ønsker at anke dommen.

Overtrådte den hårde narkotikaparagraf

Claus 'Moffe' Nielsen og hans kone blev anholdt for det ulovlige salg i efteråret 2016. De sad varetægtsfængslet i 53 dage, før de blev løsladt.

For en måned siden startede sagen mod mureren fra Holbæk og de fire andre. Her lød tiltalen, at de havde overtrådt den hårde narkotikaparagraf, straffelovens paragraf 191, som kan give op til ti års fængsel.

Dagens dom slår fast, at den hårde narkotikaparagraf har været overtrådt, fordi salget har været professionelt udført til omkring 6.000 personer, der har betalt for produkterne.

Dommen lægger dog også vægt på de fem dømtes motiv om at hjælpe andre.

Derudover var de tiltalt for at have overtrådt lægemiddelloven ved at fremstille, forhandle og reklamere for produkter med stoffet thc uden at have tilladelse til at markedsføre det som lægemiddel.

Det bliver de også dømt for, fordi de ikke har haft tilladelse efter lægemiddelloven.

Samtidig har Claus 'Moffe' Nielsen også været tiltalt for at overtræde straffelovens §235 ved at have 14 børnepornografiske billeder på sin computer og sendt to af dem videre.